## El Festival Internacional de Jazz de Peníscola inicia la seua 22a edició amb el concert de Champian Fulton Trio

*** La pianista estatunidenca obri el festival este dimecres 2 de juliol, a les 22:30 hores, en el Palau de Congressos
* La segona jornada estarà protagonitzada per la música de Gisele Jackson i Renato Chicco Organ Trio**

La 22a edició del Festival Internacional de Jazz de Peníscola, organitzat per la Conselleria d’Educació, Cultura, Universitats i Ocupació a través de l’Institut Valencià de Cultura (IVC), comença este dimecres 2 de juliol, a les 22:30 hores, en el Palau de Congressos amb la cantant i pianista Champian Fulton.

L’artista estatunidenca oferirà una vetlada acompanyada per dos músics de trajectòria internacional: el contrabaixista Alex Gilson i el bateria Armando Luongo.

La carrera de Fulton ha estat forjada a Nova York. L’artista, amb influències que van de Bud Powell a Dinah Washington, ha col·laborat amb llegendes com Lou Donaldson i Buster Williams, i ha sigut elogiada per *The New York Times* com “un encantador paladí de la tradició del *jazz*”.

Després del concert d’inauguració de Champian Fulton Trio, el festival continua el dijous 3 de juliol amb una doble proposta musical. D’una banda, a les 19:30 hores, l’escenari de la plaça Santa Maria de Peníscola, acollirà el primer dels concerts a l’aire lliure gratuïts d’esta edició amb la cantant Gisele Jackson juntament amb de The Shu Shu’s Trio.

Amb una veu irresistible i una presència escènica electritzant, Gisele, que ha compartit escenari amb llegendes com Ray Charles i James Brown, convertirà el concert en una celebració autèntica de la música negra.

També el dijous 3 de juliol, a les 22:30 hores, l’escenari del Palau de Congressos de Peníscola acollirà el concert de Renato Chicco Organ Trio. Chicco és un dels màxims exponents europeus de l’òrgan Hammond. A Peníscola oferirà un concert amb el format clàssic de trio: Hammond, guitarra i bateria. L’artista estarà acompanyat pel guitarrista castellonenc Fernando Marco i el bateria Pepi Taveira.

L’Institut Valencià de Cultura ha posat a la venda un abonament per als 5 dies del festival (8 concerts: 5 de pagament + 3 gratuïts) per 60 euros. Les entrades individuals (comprades el mateix dia del concert, dos hores abans en la taquilla del Palau) tindran un cost de 15 euros.

La 22a edició del Festival Internacional de Jazz de Peníscola compta amb una [pàgina web](https://jazz.ivc.gva.es/) amb tota la informació de les actuacions i venda d’entrades.

Fecha: 01/07/2025